יום המסחר השני של השבוע התנהל ביציבות במדדים המובילים לאורך כל יום המסחר, אך עם פתיחת שבוע המסחר בוול סטריט עברו המדדים לטריטוריה הירוקה. בתום המסחר, מדד ת"א 25 ומדד ת"א 100 טיפסו ב-0.15% כל אחד. מדד הבנקים נותר ללא שינוי ומדד הנדל"ן 15 טיפס ב-0.25%. מחזור המסחר עמד על 950 מיליון שקל.
בגזרת המניות - את העליות בתל אביב 100 הובילה מניית דסק"ש שזינקה ב-5%, בי קומיוניקיישנס התחזקה ב-2.85% ופז נפט עלתה ב-2.75%. לשלילה בלטו מניית חלל תקשורת שהשילה 5% מערכה, מבני תעשייה שנחלשה ב-2.2% ומניית רמי לוי שהשילה 2% מערכה. עוד בלטו במסחר מדיוי שנחלשה ב-12% ואלגומייזר שאיבדה 15% מערכה.
בשוק הסולידי נרשמה מגמה שלילית - מדדי התל בונד ירדו בחדות עד 0.27%, ואיגרות החוב המשלתיות ל-10 שנים רשמו ירדות של 0.09% בצמודות וירידה של 0.16% בשקליות.
בפתיחת שבוע המסחר - בורסות וול סטריט נסחרות ביציבות ביום האחרון של הרבעון, ומדד S&P 500 נמצא בדרכו לרצף העליות הרבעוני הארוך ביותר זה 16 שנים. מדד דאו ג'ונסנסוג ב-0.1%; מדד S&P 500 נסחר ללא שינוי לאחר שטיפס מתחילת הרבעון השני ועד אתמול ב-4.7% - בדרכו לעלייה רבעונית שישית ברציפות - הרצף הארוך ביותר מאז 1998. מדד נאסד"ק , אשר טיפס מתחילת 2014 ועד אתמול ב-5.3%, נסחר ביציבות.
הסכסוך העסקי בין מנכ"ל חברת הפרסום הדיגיטלי אלגומייזר, נועם בנד, לסמנכ"לית הפיתוח הטכנולוגי, הילה פז, שהיא גם מבעלי השליטה בחברה - הפיל היום את מניית החברה ב–15%. החברה דיווחה כי פז ואביה, עמוס פז המכהן כדירקטור בחברה, הגישו לדירקטוריון מכתב תלונה, שבו מרוכזות טענות על המחלוקות הקיימות בינה למנכ"ל בנוגע לפיתוח מוצר האלגומייזר של החברה, וכן טענות על תנאי העסקתה של פז בחברה. במכתב הלינו השניים על תפקודו של המנכ"ל ודרשו את פיטוריו.
רדהיל ביופארמה, שמניותיה נסחרות הן בנאסד"ק והן בתל אביב, המתמקדת בפיתוח תרופות לטיפול במחלות דלקתיות ומחלות הקשורות לדרכי העיכול ובכלל זה סרטן, מדווחת הבוקר למשקיעה כי היא רכשת תמורת מיליון דולר את הזכויות הכלל-עולמיות והבלעדיות לפיתוח ומסחור של תרופה בשם MESUPRON לטיפול בסרטן הלבלב וסרטן שד גרורתי מחברת WILEX הגרמנית. מנייצת החברה הגיבה באדישות וטיפסה ב-0.25%.
חברת מיקרומדיק מקבוצת ביולייט הודיעה כי זטיק טכנולוגיות, חברה בת בבעלות מלאה, מדווחת על הצלחה וקבלת תוצאות חיוביות בדו"ח הביניים בניסוי קליני לפיתוח ערכה לגילוי חוזר של סרטן שלפוחית השתן בחולים עם היסטוריה של מחלה זו. להערכת החברה, הניסוי צפוי להסתיים עד לסוף שנת 2014. מניית החברה האם זינקה ב-4.6% בתום המסחר.
בשבוע שעבר הודיעה חלל תקשורת, המנוהלת על ידי דוד פולק, כי העסקה למיזוגה המלא לתוך ענקית הלוויינים הספרדית היספאסאט שבשליטת חברת ההשקעות אברטיס, לא תצא אל הפועל. כעת מנסים הצדדים לגבש מתווה חלופי, שיאפשר ליורוקום לממש את אחזקתה בחברה (64.43%). יתר המניות בחלל מוחזקות בידי שירותי לוויין (4.14%); ח.מר (4.15%); והציבור (27.25%).
פרטי תוכנית ההתכווצות של שופרסל נחשפים: רשת הסופרמרקטים מצמצמת את סניפי הענק של המותג שופרסל דיל בכל הארץ, עקב קושי למכור מוצרי אופנה ואלקטרוניקה. תוכנית ההתייעלות כוללת ויתור על 5% ממספר הסניפים ועל 11.5% משטח המכירה הכולל.